
R A P O R T

asupra propunerii legislative de modificare a Legii nr.142/1998 privind acordarea tichetelor de masă, cu modificările şi completările ulterioare
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă de modificare a Legii nr.142/1998 privind acordarea tichetelor de masă, cu modificările şi completările ulterioare, trimisă cu adresa nr.Pl.x 548 din 19 iunie 2006.
La întocmirea prezentului raport Comisia a avut în vedere avizele:

· Consiliului Legislativ (nr. 550/17.04.2006 - favorabil)

· Comisiei juridice, de disciplină şi imunităţi (nr.31/831/28.08.2006 - negativ)
precum şi punctul de vedere al Guvernului (nr.1377/27.04.2006 - negativ).
Propunerea legislativă are ca obiect de reglementare modificarea Legii nr.142/1998 privind acordarea tichetelor de masă, cu modificările şi completările ulterioare, în sensul ca în locul tichetelor de masă să se acorde suma de 10 lei/zi, indexabilă semestrial cu indicele preţurilor de consum, cu titlul de alocaţie individuală pentru hrană.
Comisia propune Plenului Camerei Deputaţilor respingerea propunerii legislative din următoarele considerente:

· Legea nr.142/1998 nu instituie egalitate de tratament juridic pentru toţi salariaţii sau funcţionarii publici în acordarea tichetelor de masă, acest fapt nereprezentând o obligaţie pentru angajator, ci doar o facultate a angajatorului, a cărei punere în aplicare conduce la efectuarea unei plăţi voluntare.

· Constant, de la implementarea Legii nr.142/1998, prin legi bugetare anuale, legiuitorul a promovat o politică de austeritate bugetară, interzicând instituţiilor publice, cu excepţia celor finanţate integral din venituri proprii, să aprobe sume pentru acordarea tichetelor de masă.

· Iniţiatorii nu au prevăzut sursa bugetară de acoperire a influenţelor financiare pe care le-ar presupune adoptarea acestei propuneri legislative, aşa cum prevede Constituţia României, precum şi Legea nr.500/2002 privind finanţele publice, cu modificările şi completările ulterioare.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterea propunerii legislative a participat ca invitat, în conformitate cu prevederile art.55 din Regulamentul Camerei Deputaţilor, republicat, d-na Dumitra Pârgaru – consilier în cadrul Ministerului Muncii, Solidarităţii Sociale şi Familiei.
4. La lucrările comisiei au fost prezenţi 16 deputaţi, din totalul de 18 membri ai comisiei.

Raportul comisiei a fost adoptat cu 7 voturi pentru, 4 voturi împotrivă şi o abţinere.

5. Propunerea legislativă a fost respinsă de Senat în şedinţa din 8 iunie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterilor în şedinţa din 12 septembrie 2006, Comisia a hotărât respingerea  propunerii legislative.

